તત્કાલિન મુખ્યમંત્રી નરેન્દ્ર મોદીએ ગુજરાતમાં જે નવી યોજનાઓ શરૂ કરી હતી તેને પૂર્ણ કરવાની જવાબદારી હાલના મુખ્યમંત્રી વિજય રૂપાણીને સોંપવામાં આવી છે. તેમણે 2019 સુધીમાં પહેલાં સ્ટેચ્યુ ઓફ યુનિટીનું કામ પૂર્ણ કરી કલ્પસર યોજનાનું કામ હાથ પર લેવાનું છે. એ પછી અમદાવાદની મેટ્રોને ગાંધીનગર સુધી લંબાવવાનું તેમજ ગાંધીનગરના રેલ્વેસ્ટેશન અને ફાઇવસ્ટાર હોટલને પૂર્ણ કરવામાં સહયોગ આપવાનો છે. પંચામૃત ભવન બનાવવાનું કામ પણ થોડાં સમય પછી તેઓ હાથ પર લઇ શકે છે. આ યોજનાને તત્કાલિન મુખ્યમંત્રી આનંદીબહેન પટેલે રદબાતલ ઠેરવી હતી. મોદીએ ગાંધીનગરમાં મહાત્મા મંદિરને પ્રેરણા અને સચિવાલય તેમજ વિધાનસભાને પુરૂષાર્થ અને પંચામૃત ભવનને પરિણામ સમાન ગણ્યું હતું. આ ત્રિકોણનો એક ખૂણો પૂરવાનો બાકી છે. રૂપાણીએ દિલ્હી-મુંબઇ ઇન્ડસ્ટ્રીયલ કોરિડોરનું કામ પણ ઝડપથી પૂર્ણ કરવાનું છે અને ગિફ્ટ તેમજ ધોલેરા સ્માર્ટ સિટીનો વિકાસ પણ કરવાનો છે. કામ ઘણાં છે પરંતુ સરકાર પાસે સમય ઓછો છે તેથી આ તમામ પ્રોજેક્ટ્સ ફાસ્ટટ્રેક પર મૂકાય તો નવાઇ નહીં.